**Tanítási tervezet**

Óra időpontja: 2018. április19.
Tanít: Adams Bence
Évfolyam: 7. c osztály, 36 fő.
Az iskola megnevezése: ELTE Radnóti Miklós Gyakorló Általános Iskola és Gyakorló Gimnázium
Cím: 1146 Budapest, Cházár András u. 10.
Létszám: 36, helyszín: 71-es tanterem
Témakör megnevezése: Amerika földrajza
A tanítási egység címe: Latin-Amerika II., Brazília földrajza
Az óra típusa: Új ismeretet adó óra

1. **Tantervi követelmények:**
	* **Oktatási cél**: Egy latin-amerikai ország részletes bemutatása. Brazília mezőgazdasági, ipari sajátosságai. Speciális szerepe Dél-Amerikában.
	* **Nevelési cél:** Közösségi nevelés: egymás meghallgatása; Anyanyelvi kommunikáció fejlesztése
	* **Képzési cél:** A térszemlélet fejlesztése, Térképolvasás fejlesztése, A logikai gondolkodás fejlesztése, A kooperáció fejlesztése Kritikai gondolkodás fejlesztése a természet- és társadalom- illetve a gazdaságföldrajzi összefüggések feltárásával.
	* **Oktatási követelmények:**
		+ Megerősítendő összefüggések: Mezőgazdaság és ipar viszonya, Ipar térbeli elhelyezkedése
		+ Mélyítendő összefüggések: Nemzetközi kereskedelem
	* **Tantárgyi koncentráció:**
		+ Tárgyon belüli: Afrika gazdasága (ültetvényes gazdálkodás), Amerika nagytájai, Amerika éghajlata
		+ Tárgyak közötti: *Történelem:* Dél-Amerika története, gyarmatosítása
2. **Szemléltető és munkaeszközök:** Projektor, tanulói atlasz, feladatlap, vaktérkép, füzet
3. **Felhasznált irodalom:**
	* Alexa-Gruber-Szőllősy-Ütőné: Földrajz 7. (OFI)
4. **Mellékletek jegyzéke:**
	* Feladatlap
	* Vaktérkép

|  |  |  |  |  |  |
| --- | --- | --- | --- | --- | --- |
| ***Idő*** | ***Az óra menete*** | ***Didaktikai mozzanat*** | ***Módszer*** | ***Munkaforma*** | ***Eszköz*** |
| *0,5p* | **Órakezdés** |  |  |  |  |
| *1p* | **Főcélkitűzés:***A mai órán folytatjuk Latin-Amerika megismerését! Talán észrevettétek, hogy a kontinens egyik országa nem szerepelt a hétfői órán. Nem véletlenül, ugyanis ma Brazíliával fogunk foglalkozni.**Vegyétek elő a füzeteteket és írjátok fel az óra címét: Brazília* | TémabevezetésTémamegjelölésRáhangolódás | Tanári közlés |  | Projektor |
| *3p* | **Csoportalakítás***A mai óra első felében csoportban fogunk dolgozni. A szokásos módon mindenki húzzon egy kártyát és a kivetített dia segítségével gyorsan keresse meg a helyét a teremben.* |  | Random csoportalakításkártyák segítségével |  | Kártyák. projektor |
| *3p* | **Feladatértelmezés***A következő 15 percben egy olyan feladatot fogtok megoldani, amilyet eddig még nem csináltunk. Minden csapattag kap egy feladatlapot. Ezen egy forrás található, amit olvassatok el és értelmezzétek, készítsetek belőle jegyzetet! Erre öt perc áll a rendelkezésetekre!Miután mind a négyen elkészültetek, oldjátok meg a feladatokat. Vigyázzatok, mert a 9 kérdés közül egyik sem kapcsolódik a saját szövegetekhez, mindegyik választ a másik három szövegből kell kiolvasnotok, így együtt kell dolgoznotok!Erre tíz percetek lesz!* | Részcélkitűzés:kutatási probléma bemutatása,problémafelvetés | Tanári közlés | Frontális munka | Feladatlap  |
| *6p* | **Feladat első része***Az öt perc lejárta után: Most hajtsátok le a lap tetejét és így beszéljétek meg a kérdéseket. A füzetbe készített vázlatot használhatjátok a munka alatt, de a nyomtatott forrásanyagot nem.* *Hiszen mindegyiken tudtok olvasni, most az lenne a cél, hogy elmondjátok a többieknek, hogy mit olvastatok.* | Részcélkitűzés:Új ismeret elsajátítása | Figyelés, segítségnyújtás | Egyéni munka, csoporton belül | Feladatlap |
| *10p* | **A feladat második része**A csoportok dolgoznak, a csoportok megfigyelése, az esetleges kérdésekre válaszolni. | Rész célkitűzés: Brazília gazdaságának megismerése, új ismeret átadásainformáció keresésrögzítés | Figyelés, segítségnyújtás | Kooperatív csoportmunka | Feladatlap atlasz |
| *5,5p* | **Ellenőrzés:** *Gyorsan nézzük meg, hogy mire jutottatok!**Az első kérdést láthatjátok a dián. Az első csoport mit írt ide?....* | Ellenőrzéstudás mélyítés | Tananyag nyújtásaszemléltetés | Frontális megbeszélés | Feladatlapprojektor |
| *5p* | **Új, kiegészítő ismeretek átadása***Most, hogy az ország gazdaságát megismertük, szeretnék még beszélni pár érdekességről, ami mindenképpen fontos Brazíliához, hiszen az országot általában ezekről a dolgokról azonosítják a világban. Nyissátok ki a füzeteteket és készítsetek egy vázlatot a magyarázatom alapján!**A brazil életérzés fontos eleme a tánc.* * *Ki tud brazil eredetű táncot mondani?(szamba)*
* *Hallottatok-e egy olyan felvonulásról, ami nagyon szorosan összefügg a brazil tánccal? Melyik városban van ez a felvonulás?(Rio…)*

*Ha már szóba került Rio de Janeiro, ki emlékszik a népességföldrajz óráról, hogy milyen sporteseményeknek adott otthont a város a közelmúltban? (Olimpia)**Így van, miért fontos a brazil embereknek különösen, hogy a futball VB is ebben az országban volt? (mert imádják a focit)**Brazíliából származik még egy ismert harcművészet, a capoeira, hallott már róla valaki?Ez félig harcművészet, félig –mivel Brazíliáról beszélünk- tánc, amiről itt láthattok egy rövid felvételt.*  | Új ismeret átadása | Tanári magyarázat, táblavázlat készítése | Frontális munka | ProjektorTábla |
| *7p* | **Térkép***Végezetül, az óra utolsó harmadában nézzük meg Brazília térképét és helyezzük el rajta azokat az ásványkincseket, városokat, amiket ma megtanultunk. A térképhez tartozó feladaton öt várost láthattok és három ásványkincset. Az atlasz 82-ig és 85-ik oldalának segítségével helyezzétek el ezeket a vaktérképen. A városoknál írjátok le, hogy milyen fontos gazdasági tevékenységek fűződnek hozzájuk.**(Rio, Sao Paulo, Brazíliaváros, Porto Alegre, Belo Horizonte; vasérc, krómérc, aranyérc)* | Tájékozódás a térképen | MegfigyelésSegítségnyújtás | Csoportmunka | Atlasz |
| *3,5**p* | **Ellenőrzés***És most nézzük meg, hogy hova tettétek a városokat és az ásványkincseket! Itt láthatjátok a térképen, ami természetesen felkerül a drivera is.**És most nézzü meg, milyen gazdasági tevékenységeket találtatok Rio de Janeirohoz! (és a többi városhoz)* | Ellenőrzés, tudás mélyítése | Frontális megbeszélés | Frontális munka | Projektor |
| *0,5p* | **Lezárás***Ha hiányosságot érez valaki a jegyzetében, akkor kérdezzen, vagy látogasson el a drive-ra, ahol a mai órai anyag is megtalálható lesz. Köszönöm a munkát és jövő órán folytatjuk az összefoglalással!* |  |  |  |  |

**Melléklet**

Feladat- Brazília

Szöveg 1

Brazíliában sokáig a mezőgazdaság volt a gazdaság húzóágazata. A gyarmati időkben csak egy-egy termékkel léptek ki a világpiacra. Először a cukornád, majd a kávé, végül a kaucsuk volt a húzóágazat. Ezek a termékek még ma is fontosak (a brazil kávé például Magyarországon is kedvelt), de a termékskála ma már sokkal szélesebb. A fő mezőgazdasági vidék a Brazil-felföldön található, ahol ültetvényes gazdálkodást folytatnak. A hatalmas területen jelen lévő és egyre jobb színvonalú mezőgazdasági termékek iránt egyre nagyobb a kereslet a világ minden táján.

Szöveg 2

A hatalmas ország jelentős ásványkincsvagyonnal rendelkezik. Az ásványkincsek kitermelésében a világ legjelentősebb országai közé tartozik. Leginkább a Brazil-felföld hegyvidéki részein bányásznak. A legkeresettebb nyersanyaga a vasérc, amelyet főleg a gyorsan iparosodó Kína vásárol fel. A vasérc mellett más fémércek, például króm- mangán- vagy nikkelérc is megtalálható az ország területén. A nemesfémércek közül kiemelhetjük az aranyat. Az óceán partján, illetve a part menti sávban óriási kőolajvagyont tártak fel néhány évvel ezelőtt, amiből bőven jut exportra is.

Szöveg 3

Brazíliára régebben egy hatalmas „bányavidékként” tekinthettünk, de ma már ez változott, ugyanis nem csak kitermelik a nyersanyagokat, hanem a nagy részüket helyben fel is dolgozzák. Ez azért fontos, mert a feldolgozott nyersanyagot sokkal magasabb áron lehet eladni, így nő az ország bevétele. A kohászat mellett nagyon sok más iparág is megjelenik Brazíliában. A két központi város Rio de Janeiro és Sao Paulo. Itt főleg az autógyártás jelentős, nagyon sok márka üzeme megtalálható itt. Emellett ez a két város Dél-Amerika legnagyobb kereskedelmi és pénzügyi központja is.

Szöveg 4

Dél-Amerika szinte minden országában óriási befolyása van az Amerikai Egyesült Államoknak. Gazdasági teljesítményük nagyban függ az USA-tól. Azonban Brazíliában más a helyzet. Mivel szerteágazó gazdasága van, sokrétű ipar és mezőgazdaság jellemzi, így a nemzetközi kapcsolatai is szélesebb körűek, mint a kontinens legtöbb országának. Természetesen az USA is fontos partner, de egyre szorosabb a kapcsolata az országnak Kínával is. Van egy nagy területű, ipari országokat tömörítő szervezet, a BRICs, aminek Brazília mellett Oroszország, India és Kína a tagja (a nevét az országok angol kezdőbetűiből kapta). Ez nem túl szoros együttműködés, de azért lehet fontos, mert megmutatja, hogy Brazília gazdaságilak több irányban is nyit.

Kérdések

1. Mi a különbség a gyarmati idők mezőgazdasága és a mai mezőgazdaság között?
2. Korábban mik voltak a fő mezőgazdasági termékei az országnak?
3. Jellemzően hol és milyen termelési módszerrel folyik a termelés az országban?
4. Hol vannak a legfőbb bányavidékek az országban?
5. Melyik az ország legkeresettebb nyersanyaga?
6. Miért újdonság az ország nagy kőolajkivitele?
7. Miért fontos, hogy a nyersanyagok nagy részét még az országon belül feldolgozzák?
8. A kohászaton kívül melyik iparág a legfontosabb Brazíliában?
9. Miért fontos Rio de Janeiro és Sao Paulo szerepe Brazíliában és Dél-A,erikában?
10. Általában mi jellemzi a dél-amerikai országok nemzetközi kapcsolatait?
11. Miért kivétel ez alól Brazília?
12. Mi a BRICs és honnan kapta a nevét?